text: DGIs verdenshold trækker fulde huse
  18 maj 2011 kl. 18.13
  I aften giver DGIs verdenshold opvisning i den nye ishockey-arena i Vojens, hvor alle pladser er udsolgt.
  I de seneste uger har DGIs verdenshold givet opvisninger for udsolgte haller i Kolding, Horsens, Vejle, Varde og den 26. juni afslutter verdensholdet deres Danmarksturne på Blue Water Arena i Esbjerg.
  Holdets optræden på Blue Water Arena bliver i en helt særlig opsætning med DGI´s Verdenshold, gymnaster fra 5 lokale gymnastikhold og elever fra 4 forskellige efterskoler ? et show som tager udgangspunkt i DGI´s Verdensholds opvisning og som vil smage lidt af Landsstævnestemning.
  Verdensholdet har netop nu travlt med deres Danmarksturne, som bliver fulgt op af en turné rundt i Europa, inden de igen kommer hjem til Danmark og altså gæster Esbjerg i slutningen af juni.
  Efter en 10 måneders turne i 7 lande, 15 delstater i USA og en omfattende Danmarksturne med i alt 23 shows giver Verdensholdet deres sidste show den 26. juni på Blue Water Arena. Det bliver en dag hvor alle kan få en gymnastikoplevelse samt en forsmag på, hvad der venter dem til Landsstævnet 2013, som skal foregå i Esbjerg.
  